I-yob 11
Ruac Dho-par
1
Kä cu Dho-par raan Naamaa
ɛ loc i̱,
2
“Kɛn rieet ti ŋuan ti̱ti̱
/ca kɛ bi ku loc,
kä ɛ bi gua̱n ruac mi di̱i̱t
tekɛ cuɔ̱ŋ?
3
Kä ɛ ji̱n i̱ ruacdu mi di̱i̱t ɛmɛ
bɛ naath jak kä bit,
kiɛ yɔ̱ɔ̱ri naath kɛ ɣöö
/ca thokdu bi ri̱t?
4
Kɛ ɣöö loori jɛ i̱, ‘Ŋa̱thdä gɔaaɛ,
kä thilɛ ɣä duer waaŋ Kuɔth.’
5
Kä ɛn Kuoth bɛ yi̱k ruac
a bɛ ruac kɛ ji̱,
6
a bɛ ji̱ nyuɔ̱th luɔt pɛlä!
Kɛ ɣöö ɛn ŋäc ŋɔaani tëë
kɛ kui̱c da̱ŋ rɛw.
Kä ŋäcni jɛ ɛn ɣöö Kuoth cɛ tha̱a̱ŋ
dui̱rädu päl.
7
“Kä ji̱n deri ca̱r Kuɔth ŋa̱c?
Kiɛ deri pek bumä Kuɔth in leny
buɔ̱mdɛ ti diaal jek?
8
Nɔ̱a̱n ni ca̱rɛ kä pua̱a̱r,
min thilɛ mi deri la̱t thi̱n.
Kä lueŋ ni pekdɛ kä ro̱l jɔɔkni
min ci dëë ŋa̱c.
9
Bärni jɛn kä wi̱c muɔ̱ɔ̱n
mi ca thɛm,
kä ɣäpni jɛn kä bäpdiit.
10
Kä mi cɛ ben, kä cɛ ji̱ yiɛn,
kɛnɛ mi lukɛ ji̱,
ɛŋa dëë jɛ gak ɔ?
11
Kɛ ɣöö ŋäcɛ nɛy tin jiäk
kä mi cɛ duer nɛn,
/cɛ jɛ a lat ɛ?
12
Bi ram mi dɔ̱a̱r ŋɔak ŋa̱c,
ɛ ni mi ci muul di̱eth
kɛ raan.
13
“Car wi̱cdu I-yob,
kä käm ni lɔcdu Kuoth.
14
Kä mi te duer rɛydu, wocɛ,
/cu Gua̱n jiäkni jak kä
cieŋ rɛydu.
15
Kɛ thuɔ̱k deri wi̱cdu kap nhial
a thil pöc,
kä bi tekɛ mal a thil dual.
16
Kä bi riku cu pa̱l ruëëc
bikɛ car ce̱tkɛ pi̱ ti ci yäk.
17
Bi tëkdu buay ce̱tnikɛ cäŋ däär,
kä bi wäärɛ ce̱tnikɛ runwaŋ.
18
Kä bi tekɛ mal kɛ ɣöö
te ŋa̱th wan ɔ,
bi Kuoth ji̱ gaŋ,
kä bi tekɛ lɔ̱a̱ŋ.
19
Bi tɔ̱ɔ̱c a thilɛ mi jak
ji̱ kä dual,
kä bi nɛy ti ŋuan luäk
go̱r kä ji̱.
20
Duundɛ ɣöö bɛ wäŋ nɛɛni
tin jiäk yäm,
bɛ cu thil duɔ̱ɔ̱p
mi lënykɛ ni rɔ̱,
kä bi ŋa̱thdiɛn cua̱ ni lia̱a̱.”
